ไทย-มาเลเซีย มุ่งแก้ปัญหาความมั่นคงและเชื่อมเศรษฐกิจชายแดน 2 ประเทศ หลังสถานการณ์โควิดดีขึ้น
พลเอก ประวิตร วงษ์สุวรรณ รองนายกรัฐมนตรี เป็นผู้แทนรัฐมนตรีว่าการกระทรวงกลาโหม นำคณะกรรมการชายแดนทั่วไปฝ่ายไทย เดินทางไปร่วมประชุมคณะกรรมการชายแดนทั่วไป ( GBC ) ไทย - มาเลเซีย ครั้งที่ 55 ณ กรุงกัวลาลัมเปอร์ เพื่อเสริมสร้างความร่วมมือด้านการรักษาความสงบเรียบร้อยและความมั่นคงชายแดนของทั้งสองประเทศก่อนการประชุม พลเอก ประวิตร เข้าเยี่ยมคาราวะ ดาโต๊ะ สรี ฮิสฮัมมุดดิน บิน ตุน ฮุสเซน รัฐมนตรีว่าการกระทรวงกลาโหมมาเลเซีย ณ กระทรวงกลาโหมมาเลเซีย โดยหารือร่วมกันในการแก้ปัญหาบุคคลสองสัญชาติที่เป็นปัญหาอาชญกรรมข้ามชาติ การจัดตั้งจุดลาดตระเวนร่วมแห่งใหม่ การก่อสร้างรั้วร่วมบริเวณ อำเภอสะเดา จังหวัดสงขลา การก่อสร้างถนนเชื่อมต่อระหว่างด่านสะเดาแห่งใหม่กับด่านบูกิตกายูฮิตัม การดำรงการสนับสนุนของมาเลเซียในกระบวนการพูดคุยเพื่อสันติสุข จังหวัดชายแดนภาคใต้ ที่ไทยยืนยันแก้ปัญหาด้วยสันติวิธี รวมทั้งการร่วมกันดูแลความมั่นคงปลอดภัยของช่องแคบมะละกาจากนั้น ได้ทำหน้าที่ประธานร่วมคณะกรรมการชายแดนทั่วไป ไทย - มาเลเซีย ครั้งที่ 55 ณ โรงแรมอินเตอร์คอนติเนลตัน โดยทั้งสองฝ่ายร่วมแสดงความยินดีในความก้าวหน้าของความร่วมมือระหว่างกันที่ผ่านมา และติดตามการยกระดับแลกเปลี่ยนข่าวสาร ที่มุ่งเน้นด้านอาชญกรรมข้ามชาติ โดยมีการจัดตั้งศูนย์การติดต่อสื่อสาร ระหว่างส่วนราชการของจังหวัดและรัฐตามแนวชายแดน การลาดตระเวนร่วมในพื้นที่เดียวกันของทั้งสองประเทศ ตลอดจนความร่วมมือด้านการช่วยเหลือทางมนุษยธรรมและการบรรเทาภัยพิบัติ โดยมีแผนเพิ่มบทบาทของหน่วยงานภาครัฐ ภาคเอกชนและพลเรือน รวมถึงมีการส่งเสริมการฝึกร่วมกันของผู้เข้ารับการฝึกที่เป็นสตรีมากขึ้น ซึ่งสะท้อนความมุ่งมั่นร่วมกัน ในการดำรงความต่อเนื่องพัฒนาและยกระดับการเสริมสร้างความร่วมมือด้านความมั่นคงในพื้นที่ชายแดน ไทย-มาเลเซีย เพื่อให้เกิดความสงบสุขของประชาชนในพื้นที่ชายแดนทั้งสองประเทศ ซึ่งโดยสรุปภาพรวมผลการประชุมคณะกรรมการชายแดนไทย - มาเลเซีย ครั้งนี้ ถือเป็นความสำเร็จร่วมกัน ในการเสริมสร้างความสัมพันธ์และพัฒนาการความร่วมมือกลไกความมั่นคงของทั้งสองประเทศในทุกระดับ